บลจ.กรุงศรีแนะลงทุนกองทุนตปท.เพิ่มโอกาสช่วงตลาดหุ้นไทยผันผวน
นายอลัน แคม กรรมการผู้จัดการ (รักษาการ) บริษัทหลักทรัพย์จัดการกองทุน กรุงศรี จำกัด เปิดเผยว่า ช่วงครึ่งแรกของปี 2558 กองทุนที่มีนโยบายลงทุนในต่างประเทศ(FIF) ภายใต้การบริการจัดการของบริษัทได้รับการตอบรับที่ดีจากผู้ลงทุนเพิ่มสูงขึ้นอย่างต่อเนื่อง โดยบริษัทมียอดเงินลงทุนเพิ่มสุทธิในกลุ่มกองทุน FIF มูลค่ารวมกว่า 10,808 ล้านบาท คิดเป็นสัดส่วน 23% ของอุตสาหกรรม (ที่มา:Morningstar ณ วันที่ 30 มิ.ย. 58)
20 ก.ค. 2558

นายอลัน แคม กรรมการผู้จัดการ (รักษาการ) บริษัทหลักทรัพย์จัดการกองทุน กรุงศรี จำกัด เปิดเผยว่า ช่วงครึ่งแรกของปี 2558 กองทุนที่มีนโยบายลงทุนในต่างประเทศ(FIF) ภายใต้การบริการจัดการของบริษัทได้รับการตอบรับที่ดีจากผู้ลงทุนเพิ่มสูงขึ้นอย่างต่อเนื่อง โดยบริษัทมียอดเงินลงทุนเพิ่มสุทธิในกลุ่มกองทุน FIF มูลค่ารวมกว่า 10,808 ล้านบาท คิดเป็นสัดส่วน 23% ของอุตสาหกรรม (ที่มา:Morningstar ณ วันที่ 30 มิ.ย. 58)
ปัจจัยที่กองทุน FIF ของบริษัทได้รับการตอบรับที่ดีจากผู้ลงทุน เนื่องจากทีมผู้จัดการกองทุนมีมุมมองที่แม่นยำในการมองเห็นศักยภาพของการทำกำไรที่โดดเด่นของบางกลุ่มอุตสาหกรรม หรือสินทรัพย์ในบางภูมิภาค รวมทั้งให้ความสำคัญกับการศึกษาวิเคราะห์ข้อมูลเชิงลึกเพื่อคัดสรรกองทุนหลัก ส่งผลให้บลจ.กรุงศรี เป็นผู้นำด้านการคัดเลือกกองทุนหลักที่ลงทุนในต่างประเทศที่มีผลการดำเนินงานที่ดีอย่างสม่ำเสมอและได้รับการตอบรับที่ดีจากผู้ลงทุน อีกทั้งตลาดหุ้นไทยยังคงมีความผันผวน และตลาดตราสารหนี้ไทยให้ผลตอบแทนลดลง ผู้ลงทุนจึงมีการจัดสรรเงินมาลงทุนยังกองทุน FIF เพิ่มขึ้น เพื่อกระจายความเสี่ยงของพอร์ตการลงทุนและเพิ่มโอกาสรับผลตอบแทนจากการลงทุนทุกสภาวะเศรษฐกิจ
FIF 2 กองทุนที่เป็นกองทุนดาวเด่นและมีผลการดำเนินงานที่ดีอย่างสม่ำเสมอของ บลจ.กรุงศรี เป็นกองทุนที่ลงทุนในหุ้นและมีนโยบายจ่ายปันผลทั้งคู่ ได้แก่ กองทุนเปิดกรุงศรีโกลบอลเฮลธ์แคร์อิควิตี้ปันผล(KF-HEALTHD) มีนโยบายลงทุนในกองทุนหลัก JP Morgan Global Healthcare Fund โดยเฉลี่ยไม่ต่ำกว่า 80% ของมูลค่าทรัพย์สินสุทธิเฉลี่ยต่อรอบปีบัญชี และกองทุนเปิดกรุงศรีเจแปนเฮดจ์ปันผล(KF-HJAPAND) ที่มีนโยบายลงทุนในกองทุนหลัก Eastspring Investments – Japan Dynamic Fund โดยเฉลี่ยไม่ต่ำกว่า 80% ของมูลค่าทรัพย์สินสุทธิเฉลี่ยต่อรอบปีบัญชี
ล่าสุด ในช่วงเดือนมิถุนายนกองทุน KF-HEALTHD ได้จ่ายปันผลให้กับผู้ถือหน่วยลงทุน มูลค่ารวมกว่า 187 ล้านบาท โดยกองทุน KF-HEALTHD มีการจ่ายเงินปันผลไปแล้ว 3 ครั้ง มูลค่ารวม 1.50 บาท/หน่วยลงทุน* นับจากวันจัดตั้งกองทุนในเดือนสิงหาคมปี 2557 ส่งผลให้ได้รับความสนใจจากผู้ลงทุนเพิ่มสูงขึ้นอย่างต่อเนื่อง โดยกองทุน KF-HEALTHD มีจำนวนลูกค้าใหม่เพิ่มสูงขึ้น 390% จากวันจัดตั้งกองทุน (ข้อมูล : บลจ.กรุงศรี 25 มิ.ย. 58)
รวมถึงกองทุน KF-HJAPAND ก็ได้จ่ายปันผลให้กับผู้ถือหน่วยลงทุนมูลค่ารวมกว่า 64 ล้านบาท โดยกองทุน KF-HJAPAND มีการจ่ายเงินปันผลไปแล้ว 1 ครั้ง มูลค่ารวม 0.50 บาท/หน่วยลงทุน* นับจากวันจัดตั้งกองทุนในเดือนกุมภาพันธ์ ปี2558 ทั้งนี้ กองทุน KF-HJAPAND มีจำนวนลูกค้าใหม่เพิ่มสูงขึ้น 197% จากวันจัดตั้งกองทุน(ข้อมูล : บลจ.กรุงศรี 25 มิ.ย. 58)
บริษัทยังมีมุมมองที่ดีต่อการกระจายการลงทุนในต่างประเทศ โดยสถานการณ์ในกรีซไม่ได้ส่งผลกระทบกับกองทุนภายใต้การบริหารจัดการของบริษัทแต่อย่างใด และบริษัทเล็งเห็นถึงโอกาสการกระจายการลงทุนในสินทรัพย์ที่หลากหลายเพื่อเพิ่มโอกาสรับผลตอบแทนที่ดีในระยะกลาง-ยาวโดยเฉพาะในส่วนของธุรกิจเฮลธ์แคร์ซึ่งได้รับประโยชน์จากการเพิ่มขึ้นของประชากรทั่วโลกที่กำลังเข้าสู่วัยชราและมีอายุขัยยาวนานขึ้น จึงมีการใช้จ่ายด้านสุขภาพมากขึ้นถือเป็นปัจจัยบวกสำคัญต่อการเติบโตของธุรกิจเฮลธ์แคร์ในหลายภูมิภาคทั่วโลก
นอกจากนี้ กองทุนที่ลงทุนในตลาดหุ้นญี่ปุ่นก็มีความน่าสนใจ เนื่องจากเป็นหนึ่งในตลาดหุ้นที่ให้ผลตอบแทนที่ดีในช่วง 5 เดือนแรกของปี 2558 (ข้อมูล : Eastspring Investments ณ 31 พ.ค.2558) รวมทั้งปัจจัยสนับสนุนต่างๆ ได้แก่ มาตรการกระตุ้นเศรษฐกิจของภาครัฐ บรรยากาศการลงทุนที่เป็นบวก และมุมมองที่ดีขึ้นของกองทุนบำเหน็จบำนาญข้าราชการญี่ปุ่นที่เอื้อต่อการเติบโตของตลาดหุ้นญี่ปุ่นได้เป็นอย่างดี
               